C 214/144
DA
Den Europæiske Unions Tidende
16.6.2023
Torsdag den 19. januar 2023
66. beklager dybt, at fem medlemsstater stadig nægter at deltage i EPPO, nemlig Polen, Ungarn, Sverige, Danmark og Irland; 67. beklager det forhold, at medlemsstaternes deltagelse i EPPO ikke er obligatorisk; opfordrer endnu engang de resterende medlemsstater til snarest muligt at blive medlemmer af EPPO; opfordrer Kommissionen til at tilskynde til deltagelse i EPPO gennem positive foranstaltninger; 68. fremhæver det forhold, at lovgivningsrammen for OLAF og EPPO klart giver de to kontorer mulighed for at arbejde tæt sammen, samtidig med at deres individuelle mandater, beføjelser og kompetencer respekteres; bemærker i den henseende, at OLAF i 2021 indledte 26 supplerende undersøgelser og gennemførte otte støtteoperationer; bemærker, at OLAF videresendte 167 sager til EPPO, primært vedrørende delt forvaltning (63) og direkte udgifter (34) og lige så mange vedrørende interne og internationale efterforskninger (25 sager for hver); skønner at denne overførsel resulterede i, at EPPO indledte 85 strafferetlige efterforskninger, og at sådanne sager udgør et anslået samlet tab for EU-budgettet på 2,2 mia.
EUR; opfordrer både OLAF og EPPO til fortsat at styrke deres samarbejde; 69. bemærker, at OLAF samarbejder aktivt med Revisionsretten, Eurojust og Europol; glæder sig over OLAF's og Europols fælles indsats for at vurdere truslerne og sårbarhederne i forbindelse med genopretnings- og resiliensfaciliteten og deres samarbejde med andre af Kommissionens tjenestegrene, der har ansvar for tilsynet med genopretnings- og resiliensfaciliteten (GD for Økonomiske og Finansielle Anliggender og Kommissionens Generalsekretariat); glæder sig over den fælles rapport fra OLAF og Europol med titlen »Assessing the threats to the NextGenerationEU (NGEU) Fund« (vurdering af truslerne mod NextGenerationEU-fonden (NGEU)); 70. glæder sig over samarbejdsordningen mellem Europol og OLAF, som trådte i kraft den 19. januar 2021; noterer sig, at der den 3. september 2021 også blev undertegnet samarbejdsordninger med henblik på at etablere en ramme for et samarbejde mellem EPPO og Revisionsretten; 71. er klar over, at EPPO og EIB-gruppen også undertegnede arbejdsordninger for at sikre, at EIB problemfrit kan overføre oplysninger, der hører under EPPO's kompetenceområde, før EIB's generalinspektorat træffer nogen foranstaltninger; 72. opfordrer til et tættere samarbejde med Eurojust; glæder sig over udvekslingen af ekspertise og udvekslingen blandt deltagerne på seminarer og ved andre præsentationer, men mener, at Eurojusts bidrag bør vurderes og defineres inden for rammerne af strukturen for bekæmpelse af svig, hvor der tages udgangspunkt i dens komplementaritet med EPPO, og hvor synergierne fra dens samarbejde med OLAF bekræftes; 73. glæder sig over lanceringen af Operation Sentinel og NextGenerationEU — Retshåndhævelsesforummet, hvor sidstnævnte er et fælles initiativ ledet af Europol og Italien, som samler Europol, EPPO, OLAF, Eurojust, EU's Agentur for Uddannelse inden for Retshåndhævelse og medlemsstaterne gennem et forum for deling af efterretninger og koordinering af operationer med henblik på at tackle den organiserede kriminalitets infiltration i den lovlige økonomi og for at beskytte NextGenerationEU-stimuluspakken, med særligt fokus på korruption, skatteunddragelse, underslæb og hvidvask af penge; er af den opfattelse, at udveksling af bedste praksis og udvikling af fælles og koordinerede strategier er afgørende for effektivt at imødegå truslen fra organiseret kriminalitet; 74. minder om, at OLAF ikke alene blev oprettet med henblik på interne undersøgelser, men også for at understøtte medlemsstaterne i forbindelse med eksterne undersøgelser; minder om, at selv om nærhedsprincippet forhindrer OLAF i at indlede undersøgelser, hvor medlemsstaterne har bedre forudsætninger for at handle, udelukker dette ikke OLAF fra at foretage analyser af tilbagevendende sager, tendenser og mønstre eller fra at bygge videre på det øgede samarbejde og de vellykkede foranstaltninger, der følger af OLAF's evne til at afsløre disse fænomener; 75. anerkender i forbindelse med toldrelaterede spørgsmål den ekstremt tætte operationelle koordinering mellem OLAF, Den Europæiske Unions Kontor for Intellektuel Ejendomsret, Interpol og WCO; beklager svaghederne i medlemsstaternes varslingssystemer; 76. er klar over, at Kommissionen og EPPO den 18. juni 2021 undertegnede de administrative ordninger for gennemførelse af de i artikel 103, stk.
2, i EPPO-forordningen omhandlede forpligtelser vedrørende gensidig underretning og samråd, hvorunder EPPO kan efterforske og retsforfølge lovovertrædelser, som påvirker EU-budgettet, mere effektivt, og Kommissionens tjenestegrene kan sikre en mere hensigtsmæssig administrativ, finansiel og disciplinær opfølgning på EPPO's undersøgelser, herunder forebyggende foranstaltninger for at beskytte EU-budgettet;